CELEX: 52018PC0726
Language: el
Date: 2018-11-06
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.11.2018
            COM(2018) 726 final
            2018/0375(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  1
                («η οδηγία ΦΠΑ»), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 22 Δεκεμβρίου 2016, η Κροατία ζήτησε να παρεκκλίνει από τις διατάξεις του άρθρου 26 παράγραφος 1 στοιχείο α) και του άρθρου 168 της οδηγίας ΦΠΑ και να περιορίσει το δικαίωμα έκπτωσης του ΦΠΑ σχετικά με την αγορά και τη χρηματοδοτική μίσθωση αεροσκαφών, σκαφών και επιβατικών αυτοκινήτων ιδιωτικής χρήσης, καθώς και την αγορά εξαρτημάτων για τα εν λόγω αγαθά και τις υπηρεσίες σε σχέση με αυτά. Μετά από συζητήσεις με την Επιτροπή, η Κροατία τροποποίησε το αίτημά της και υπέβαλε νέο αίτημα το οποίο πρωτοκολλήθηκε στην Επιτροπή στις 17 Σεπτεμβρίου 2018. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολή της 21ης Σεπτεμβρίου 2018, σχετικά με το αίτημα που υπέβαλε η Κροατία. Με επιστολή της 24ης Σεπτεμβρίου 2018, η Επιτροπή κοινοποίησε στην Κροατία ότι είχε στη διάθεσή της όλες τις απαραίτητες πληροφορίες για την εξέταση του αιτήματος.
            
            
               1.ΠΛΑIΣΙΟ ΤΗΣ ΠΡOΤΑΣΗΣ
            
            
               •Αιτιολόγηση και στόχοι της πρότασης
            
            
               Το άρθρο 168 της οδηγίας ΦΠΑ προβλέπει ότι κάθε υποκείμενος στον φόρο έχει δικαίωμα έκπτωσης του ΦΠΑ που επιβάλλεται σε αγορές πραγματοποιούμενες για τις ανάγκες των φορολογούμενων πράξεών του. Σύμφωνα με το άρθρο 26 παράγραφος 1 στοιχείο α) της ίδιας οδηγίας, η χρησιμοποίηση αγαθού, το οποίο ανήκει στην επιχείρηση, για τις ίδιες ανάγκες του υποκείμενου στον φόρο, εξομοιώνεται με παροχή υπηρεσιών εξ επαχθούς αιτίας, εφόσον το αγαθό αυτό δημιούργησε δικαίωμα προς έκπτωση του ΦΠΑ. Το σύστημα αυτό επιτρέπει την ανάκτηση του αρχικώς εκπεσθέντος ΦΠΑ όσον αφορά την ιδιωτική χρήση. 
            
            
               Επί του παρόντος οι υποκείμενοι στον φόρο στην Κροατία δεν μπορούν να εκπέσουν τον ΦΠΑ επί των εισροών όσον αφορά τα επιβατικά αυτοκίνητα ιδιωτικής χρήσης, εκτός εάν τα εν λόγω αυτοκίνητα χρησιμοποιούνται για την εκπαίδευση οδηγών, τη δοκιμή οχημάτων, τις υπηρεσίες επισκευής, την οικονομική δραστηριότητα μεταφοράς επιβατών και αγαθών, τη μεταφορά αποθανόντων, τη μίσθωση και την αγορά με σκοπό τη μεταπώληση. Οι φορολογούμενοι στην Κροατία ζητούν αδιάλειπτα την κατάργηση του εν λόγω περιορισμού του δικαιώματος έκπτωσης του ΦΠΑ για την αγορά και τη χρηματοδοτική μίσθωση επιβατικών αυτοκινήτων ιδιωτικής χρήσης και τις σχετικές δαπάνες. Η Κροατία προτίθεται να τροποποιήσει τη νομοθεσία της και να επιτρέψει την έκπτωση του ΦΠΑ επί των εισροών όσον αφορά τα επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς.
            
            
               Ταυτόχρονα, η Κροατία υποστηρίζει ότι είναι δύσκολο να προσδιοριστεί ο βαθμός στον οποίο τα αυτοκίνητα χρησιμοποιούνται για ιδιωτικούς και για επαγγελματικούς σκοπούς. Ως εκ τούτου, η Κροατία εκτιμά ότι θα ήταν σκόπιμο να εφαρμοστεί το καθορισμένο ποσοστό για την έκπτωση του ΦΠΑ. Σύμφωνα με την Κροατία, η εφαρμογή του καθορισμένου ανώτατου ποσοστού για την έκπτωση του ΦΠΑ δεν θα έχει ως αποτέλεσμα πρόσθετο διοικητικό φόρτο και κόστος ούτε για τις επιχειρήσεις ούτε για τις φορολογικές αρχές, ενώ η έκπτωση του ΦΠΑ θα είναι δυνατή. Με την εισαγωγή της έκπτωσης του ΦΠΑ θα μειωθεί το ενδιαφέρον των φορολογουμένων για την απόκτηση αγαθών και τη λήψη υπηρεσιών που σχετίζονται με τα επιβατικά αυτοκίνητα από πρόσωπα που ασκούν μη καταχωρισμένη δραστηριότητα. 
            
            
               Ως εκ τούτου η Κροατία ζητά, βάσει του άρθρου 395 της οδηγίας ΦΠΑ, να εισαγάγει μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας ΦΠΑ ώστε να περιοριστεί το δικαίωμα έκπτωσης για τα επιβατικά αυτοκίνητα σε καθορισμένο ποσοστό. 
            
            
               Η Κροατία διενήργησε ανάλυση της χρήσης των αυτοκινήτων για επαγγελματικούς σκοπούς, από την οποία προέκυψε ότι η επαγγελματική χρήση θα πρέπει να εκτιμάται περίπου στο 40-60 %. Για τον λόγο αυτόν, η Κροατία υποστηρίζει ότι το 50 % είναι το κατάλληλο ανώτατο ποσοστό. 
            
            
               Ο περιορισμός του δικαιώματος έκπτωσης θα πρέπει να ισχύει για τον ΦΠΑ που καταβάλλεται για την αγορά και τη χρηματοδοτική μίσθωση επιβατικών αυτοκινήτων ιδιωτικής χρήσης, περιλαμβανομένης της αγοράς όλων των συναφών αγαθών και υπηρεσιών. Τα καλυπτόμενα επιβατικά αυτοκίνητα θεωρούνται ότι είναι τα μηχανοκίνητα οχήματα που προορίζονται για τη μεταφορά προσώπων με κατ’ ανώτατο όριο οκτώ θέσεις καθημένων, εκτός από τη θέση του οδηγού. 
            
            
               Τα επιβατικά αυτοκίνητα ιδιωτικής χρήσης που χρησιμοποιούνται για την εκπαίδευση οδηγών, τη δοκιμή οχημάτων, τις υπηρεσίες επισκευής, την οικονομική δραστηριότητα μεταφοράς επιβατών και αγαθών, τη μεταφορά αποθανόντων, τη μίσθωση και την αγορά με σκοπό τη μεταπώληση δεν καλύπτονται από το ποσοστιαίο όριο.
            
            
               Η παρέκκλιση θα πρέπει να ισχύσει από την 1η Ιανουαρίου 2019 και να περιοριστεί χρονικά έως την 31η Δεκεμβρίου 2021, ώστε να είναι δυνατό να εκτιμηθεί αν ο περιορισμός του 50 % εξακολουθεί να απηχεί ορθά τη συνολική κατανομή μεταξύ επαγγελματικής και ιδιωτικής χρήσης. Αίτημα παράτασης θα πρέπει να αποσταλεί στην Επιτροπή έως τις 31 Μαρτίου 2021, συνοδευόμενο από έκθεση η οποία θα περιλαμβάνει επανεξέταση του ποσοστού που εφαρμόστηκε. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               Παρόμοιες παρεκκλίσεις όσον αφορά το δικαίωμα έκπτωσης έχουν χορηγηθεί και σε άλλα κράτη μέλη. 
            
            
               Το άρθρο 176 της οδηγίας ΦΠΑ ορίζει ότι το Συμβούλιο καθορίζει τις δαπάνες οι οποίες δεν παρέχουν δικαίωμα έκπτωσης του ΦΠΑ. Έως τότε, τα κράτη μέλη δύνανται να διατηρούν τις εξαιρέσεις που ίσχυαν την 1η Ιανουαρίου 1979. Συνεπώς, υπάρχουν ορισμένες διατάξεις «αναστολής» που περιορίζουν το δικαίωμα έκπτωσης του ΦΠΑ όσον αφορά τα επιβατικά αυτοκίνητα. 
            
            
               
                  Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                     2
                  , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ. 
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
         
         
            
               Άρθρο 395 της οδηγίας ΦΠΑ. 
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Λαμβανομένης υπόψη της διάταξης της οδηγίας ΦΠΑ στην οποία βασίζεται η πρόταση, δεν εφαρμόζεται η αρχή της επικουρικότητας.
               
            
            
               •Αναλογικότητα
            
            
               Η απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               
                  Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο σκοπό, δηλαδή την απλούστευση της είσπραξης του φόρου και την παρεμπόδιση ορισμένων μορφών φοροδιαφυγής ή φοροαποφυγής. Ειδικότερα, οι φορολογούμενοι θα μπορούν να εκπέσουν το 50 % του ΦΠΑ επί των επιβατικών αυτοκινήτων που χρησιμοποιούν για ιδιωτικούς και επαγγελματικούς σκοπούς και δεν θα επιβαρυνθούν επιπλέον με την τήρηση αρχείων. Οι φορολογικές αρχές θα έχουν μια απλουστευμένη διαδικασία είσπραξης ΦΠΑ. 
               
            
            
               •Επιλογή της νομικής πράξης
            
            
               
                  Προτεινόμενη νομική πράξη: εκτελεστική απόφαση του Συμβουλίου.
               
               
                  Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες για τον ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν πρότασης της Επιτροπής. Η εκτελεστική απόφαση του Συμβουλίου είναι η καταλληλότερη νομική πράξη, διότι μπορεί να απευθύνεται σε μεμονωμένο κράτος μέλος.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τους ενδιαφερόμενους
            
            
               
                  Η παρούσα πρόταση βασίζεται σε αίτημα της Κροατίας και αφορά μόνο το εν λόγω κράτος μέλος. 
               
            
            
               •Συλλογή και χρήση εμπειρογνωσίας
            
            
               
                  Δεν υπήρξε ανάγκη εξωτερικής εμπειρογνωσίας. 
               
            
            
               •Εκτίμηση των επιπτώσεων
            
            
               
                  Η πρόταση ανταποκρίνεται στο αίτημα που υπέβαλε η Κροατία η οποία επιθυμεί να τροποποιήσει τη νομοθεσία της και να επιτρέψει την έκπτωση του ΦΠΑ για την επαγγελματική χρήση επιβατικών αυτοκινήτων. Δεδομένου ότι είναι δύσκολο να προσδιοριστεί ο βαθμός στον οποίο τα αυτοκίνητα χρησιμοποιούνται για ιδιωτικούς και για επαγγελματικούς σκοπούς, η Κροατία ζήτησε να εφαρμόσει το καθορισμένο ανώτατο ποσοστό του 50 %. Το ειδικό μέτρο αποσκοπεί στην απλούστευση της διαδικασίας επιβολής φόρου και στην αντιμετώπιση της φοροδιαφυγής όσον αφορά τον ΦΠΑ και, συνεπώς, έχει δυνητικά θετική επίπτωση τόσο για τις επιχειρήσεις όσο και για τις διοικήσεις. 
               
               
                  Η Κροατία θα επιτρέψει την έκπτωση του ΦΠΑ που έως τώρα δεν ήταν εκπεστέος. Το μέτρο θα έχει, συνεπώς, αντίκτυπο στον κρατικό προϋπολογισμό της Κροατίας. Τα έσοδα από τον ΦΠΑ θα μειωθούν κατά περίπου 400 εκατομμύρια ετησίως βάσει των δεδομένων του 2015, ήτοι 0,9 % των συνολικών εσόδων ΦΠΑ
                     3
                  . 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν θα έχει αρνητικό αντίκτυπο στους ιδίους πόρους της Ένωσης που προέρχονται από τον ΦΠΑ.
               
            
            
               5.ΛΟΙΠΑ ΣΤΟΙΧΕΙΑ
            
         
         
            
               
                  Η πρόταση περιλαμβάνει ρήτρα λήξης ισχύος· η ισχύς της παρέκκλισης λήγει αυτόματα στις 31 Δεκεμβρίου 2021.
               
               
                  Σε περίπτωση που η Κροατία εξετάσει το ενδεχόμενο νέας παράτασης του μέτρου παρέκκλισης πέραν του 2021, θα πρέπει μαζί με το αίτημα παράτασης να υποβάλει στην Επιτροπή, το αργότερο έως τις 31 Μαρτίου 2021, έκθεση η οποία να περιλαμβάνει επανεξέταση του ανώτατου ποσοστού.
               
            
            
               2018/0375 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               με την οποία επιτρέπεται στην Κροατία να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  4
               , και ιδίως το άρθρο 395 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Το άρθρο 168 της οδηγίας 2006/112/ΕΚ προβλέπει ότι ο υποκείμενος στον φόρο έχει δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται σε αγαθά που του παραδόθηκαν και υπηρεσίες που του παρασχέθηκαν για τους σκοπούς των φορολογούμενων πράξεών του. Το άρθρο 26 παράγραφος 1 στοιχείο α) της εν λόγω οδηγίας προβλέπει την υποχρέωση δήλωσης στοιχείων για την επιβολή ΦΠΑ όταν ένα περιουσιακό στοιχείο της επιχείρησης χρησιμοποιείται για τις ίδιες ανάγκες του υποκείμενου στον φόρο ή του προσωπικού του ή, γενικότερα, για σκοπούς ξένους προς την επιχείρησή του.
            
            
               (2)Με επιστολή που πρωτοκολλήθηκε στην Επιτροπή στις 22 Δεκεμβρίου 2016, η Κροατία ζήτησε την άδεια να παρεκκλίνει από τις διατάξεις της οδηγίας 2006/112/EΚ που διέπουν το δικαίωμα έκπτωσης του φόρου επί των εισροών σχετικά με την αγορά και τη χρηματοδοτική μίσθωση αεροσκαφών, σκαφών και επιβατικών αυτοκινήτων ιδιωτικής χρήσης, καθώς και την αγορά εξαρτημάτων για τα εν λόγω αγαθά και τις υπηρεσίες σε σχέση με αυτά. Μετά από συζητήσεις με την Επιτροπή, η Κροατία υπέβαλε τροποποιημένο αίτημα το οποίο περιορίζεται στα επιβατικά αυτοκίνητα και το οποίο πρωτοκολλήθηκε στην Επιτροπή στις 17 Σεπτεμβρίου 2018. 
            
            
               (3)Η Επιτροπή διαβίβασε το αίτημα της Κροατίας στα άλλα κράτη μέλη με επιστολή της 21ης Σεπτεμβρίου 2018. Με επιστολή της 24ης Σεπτεμβρίου 2018, η Επιτροπή κοινοποίησε στην Κροατία ότι είχε στη διάθεσή της όλες τις απαραίτητες πληροφορίες για την εξέταση του αιτήματος.
            
            
               (4)Οι υποκείμενοι στον φόρο στην Κροατία δεν μπορούν να εκπίπτουν τον ΦΠΑ που σχετίζεται με τα επιβατικά αυτοκίνητα που χρησιμοποιούνται εν μέρει για επαγγελματικούς σκοπούς. Η Κροατία προτίθεται να τροποποιήσει τη νομοθεσία της και να επιτρέψει την έκπτωση του ΦΠΑ επί των εισροών όσον αφορά τα επιβατικά αυτοκίνητα.
            
            
               (5)Η Κροατία υποστηρίζει ότι ο βαθμός στον οποίο τα αυτοκίνητα χρησιμοποιούνται για ιδιωτικούς και για επαγγελματικούς σκοπούς είναι συχνά δύσκολο να προσδιοριστεί με ακρίβεια και, ακόμη και αν αυτό είναι εφικτό, είναι συχνά επαχθές. Ως εκ τούτου, η Κροατία εκτιμά ότι θα ήταν σκόπιμο να εφαρμοστεί το καθορισμένο ποσοστό για την έκπτωση του ΦΠΑ. Βάσει εκτιμήσεων, η Κροατία υποστηρίζει ότι το όριο του 50 % είναι κατάλληλο. 
            
            
               (6)Σύμφωνα με την Κροατία, η εφαρμογή του καθορισμένου ανώτατου ποσοστού για την έκπτωση του ΦΠΑ δεν θα έχει ως αποτέλεσμα πρόσθετο διοικητικό φόρτο και κόστος ούτε για τις επιχειρήσεις ούτε για τις φορολογικές αρχές, ενώ η έκπτωση του ΦΠΑ θα είναι δυνατή. Με την εισαγωγή της έκπτωσης του ΦΠΑ θα μειωθεί το ενδιαφέρον των φορολογουμένων για την απόκτηση αγαθών και τη λήψη υπηρεσιών που σχετίζονται με τα επιβατικά αυτοκίνητα από πρόσωπα που ασκούν μη καταχωρισμένη δραστηριότητα. 
            
            
               (7)Ως εκ τούτου η Κροατία ζήτησε, βάσει του άρθρου 395 της οδηγίας ΦΠΑ, να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και το άρθρο 168 της οδηγίας 2006/112/ΕΚ ώστε να περιοριστεί σε καθορισμένο ποσοστό το δικαίωμα έκπτωσης στα επιβατικά αυτοκίνητα.  
            
            
               (8)Ο περιορισμός του δικαιώματος έκπτωσης θα πρέπει να ισχύει για τον ΦΠΑ που καταβάλλεται για την αγορά και τη χρηματοδοτική μίσθωση επιβατικών αυτοκινήτων ιδιωτικής χρήσης, περιλαμβανομένης της αγοράς όλων των συναφών αγαθών και υπηρεσιών. Τα καλυπτόμενα επιβατικά αυτοκίνητα θεωρούνται ότι είναι τα μηχανοκίνητα οχήματα που προορίζονται για τη μεταφορά προσώπων με κατ’ ανώτατο όριο οκτώ θέσεις καθημένων, εκτός από τη θέση του οδηγού. 
            
            
               (9)Το ειδικό μέτρο αποσκοπεί στην απλούστευση της διαδικασίας επιβολής φόρου και στην αντιμετώπιση της φοροδιαφυγής όσον αφορά τον ΦΠΑ, ενώ επιτρέπει την έκπτωση του ΦΠΑ επί των επιβατικών αυτοκινήτων που χρησιμοποιούνται εν μέρει για επαγγελματικούς σκοπούς. Λαμβανομένης υπόψη της θετικής επίπτωσης που θα μπορούσε να έχει το μέτρο για τις επιχειρήσεις και για τις διοικήσεις, κρίνεται σκόπιμο να επιτραπεί το ειδικό μέτρο. 
            
         
         
            
               (10)Το ειδικό μέτρο θα πρέπει να εφαρμοστεί από την 1η Ιανουαρίου 2019 και να περιοριστεί χρονικά έως την 31η Δεκεμβρίου 2021, ώστε να είναι δυνατό να εκτιμηθεί αν ο περιορισμός του 50 % εξακολουθεί να απηχεί ορθά τη συνολική κατανομή μεταξύ επαγγελματικής και ιδιωτικής χρήσης. 
            
            
               (11)Στην περίπτωση που η Κροατία κρίνει ότι είναι αναγκαία παράταση της άδειας πέραν του 2021, θα πρέπει να υποβάλει αίτημα παράτασης στην Επιτροπή έως τις 31 Μαρτίου 2021, συνοδευόμενο από έκθεση η οποία να περιλαμβάνει επανεξέταση του ποσοστού που εφαρμόστηκε. 
            
            
               (12)Το ειδικό μέτρο θα έχει αμελητέα μόνο επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Κατά παρέκκλιση από το άρθρο 168 της οδηγίας 2006/112/ΕΚ, επιτρέπεται στην Κροατία να περιορίσει στο 50 % το δικαίωμα έκπτωσης του φόρου προστιθέμενης αξίας (ΦΠΑ) για τις δαπάνες που συνδέονται με επιβατικά αυτοκίνητα τα οποία δεν χρησιμοποιούνται αποκλειστικά για επαγγελματικούς σκοπούς.
            
            
               Άρθρο 2
            
            
               Κατά παρέκκλιση από το άρθρο 26 παράγραφος 1 στοιχείο α) της οδηγίας 2006/112/ΕΚ, η Κροατία δεν εξομοιώνει με παροχή υπηρεσιών εξ επαχθούς αιτίας τη μη επαγγελματική χρήση επιβατικών αυτοκινήτων που περιλαμβάνονται στα περιουσιακά στοιχεία επιχείρησης υποκείμενου στον φόρο, εφόσον τα αυτοκίνητα αυτά υπόκεινται σε περιορισμό που επιτρέπεται δυνάμει του άρθρου 1 της παρούσας απόφασης.
            
            
               Άρθρο 3
            
            
               Οι δαπάνες που αναφέρονται στο άρθρο 1 καλύπτουν την αγορά και τη χρηματοδοτική μίσθωση επιβατικών αυτοκινήτων, καθώς και την αγορά όλων των συναφών αγαθών και υπηρεσιών. 
            
            
               Άρθρο 4
            
            
               Η απόφαση θα πρέπει να εφαρμόζεται μόνο στα μηχανοκίνητα οχήματα που προορίζονται για τη μεταφορά προσώπων με κατ’ ανώτατο όριο οκτώ θέσεις καθημένων, εκτός από τη θέση του οδηγού. 
            
            
               Άρθρο 5
            
            
               Τα άρθρα 1 και 2 δεν εφαρμόζονται στα:
            
            
               –α) οχήματα που χρησιμοποιούνται για την εκπαίδευση οδηγών, τη δοκιμή οχημάτων, τις υπηρεσίες επισκευής, την οικονομική δραστηριότητα μεταφοράς επιβατών και αγαθών, τη μεταφορά αποθανόντων, τη μίσθωση·
            
            
               –β) οχήματα που αγοράζονται με σκοπό την μεταπώληση. 
            
            
               Άρθρο 6
            
            
               Η παρούσα απόφαση εφαρμόζεται από την 1η Ιανουαρίου 2019 έως τις 31 Δεκεμβρίου 2021. 
            
            
               Αίτημα για παράταση της άδειας που προβλέπεται στην παρούσα απόφαση υποβάλλεται στην Επιτροπή μέχρι τις 31 Μαρτίου 2021 και συνοδεύεται από έκθεση η οποία περιλαμβάνει επανεξέταση του ποσοστού που καθορίζεται στο άρθρο 1.
            
            
               Άρθρο 7
            
         
         
            
               Η παρούσα απόφαση απευθύνεται στη Δημοκρατία της Κροατίας. 
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από τον φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014
                  
                  (ΕΕ C 153 της 21. 5. 2014, σ. 3) 
               
               
                  
                     (3)
                  
                        Μελέτη και εκθέσεις σχετικά με το έλλειμμα ΦΠΑ στα 28 κράτη μέλη της ΕΕ: Τελική έκθεση 2018· Πίνακας 3.11., σ. 32. 
               
               
                  
                     (4)
                  
                        EE L 347 της 11.12.2006, σ. 1.